જામનગર જિલ્લાના જોડિયા તાલુકાના વતની અને મુલુંડમાં શિલ્પાદેવી સોસાયટીમાં B-૧૦૫ નંબરના ફ્લૅટમાં રજની પરમાર પત્ની ઉષા અને દીકરા હર્ષલ તથા ધર્મ સાથે રહેતા હતા. હર્ષલ પરમારે ‘મિડ-ડે’ને જણાવ્યું હતું કે ‘હું અભ્યાસ માટે નાશિક ગયો હતો, પરંતુ અચાનક પપ્પાના આકસ્મિક મોતના સમાચારથી ગઈ કાલે પરત આવ્યો હતો. મને મારા ભાઈ ધર્મે‍ જણાવ્યું કે પપ્પા રવિવારે રાતે બે વાગ્યા સુધી બહાર મિત્રો સાથે બેઠા હતા. ગઈ કાલે વહેલી સવારે તેમને ગૂંગળામણ થવાથી મમ્મી સાથે તેઓ ઘરની નીચે ગયા હતા. તેઓ ઘરની બહાર સવારે છથી સાડાછ વાગ્યા વચ્ચે વૉકિંગ કરી રહ્યા હતા. થોડી વાર પછી પપ્પા અમારી સોસાયટીમાં આવેલી એક દુકાનના ઓટલા પર બેઠા હતા અને અચાનક તેઓ પડી ગયા હતા. મમ્મીએ આસપાસના લોકોને મદદ માટે બૂમો પાડી હતી અને પપ્પાને પ્રાઇવેટ શ્રદ્ધા હૉસ્પિટલમાં લઈ જવામાં આવ્યા હતા, પરંતુ તેઓ હૉસ્પિટલમાં પહોંચે એ પહેલાં મૃત્યુ પામ્યા હતા. આ ઘટના સમયે મારો ભાઈ ધર્મ ઘરમાં સૂતો હતો. તેને થોડા સમય પહેલાં અકસ્માતમાં પગમાં ઈજા થઈ હોવાથી તે હજી ઈજાગ્રસ્ત છે. અમારા પરિવારના અન્ય સભ્યો ગુજરાતથી આવવાના છે. એથી આજે સવારે ડૅડીના અંતિમ સંસ્કારની વિધિ કરીશું.’